RELACION
PËR PROJEKTLIGJIN

“PËR DISA SHTESA NË LIGJIN NR. 10019, DATË 29.12.2008 “KODI  ZGJEDHOR I REPUBLIKËS SË SHQIPËRISË”, TË NDRYSHUAR”

Deputeti i Kuvendit te Shqiperise, bazuar ne Kushtetute, në ushtrim të së drejtës ligjvenese qe sanksionon neni 81, pika 1 i saj, paraqet për shqyrtim dhe miratim në Kuvend këtë nismë legjislative.

Fenomeni i kriminalizimit të funksioneve publike, nëpërmjet zgjedhjes apo emërimit të personave me rekorde kriminale, është shndërruar në një shqetësim të madh publik. Opinioni publik dhe faktori ndërkombëtar kanë nxitur ligjvënësin që të ndërmarrë hapa konkretë për frenimin e këtij fenomeni. Për këtë qëllim, Kuvendi ka miratuar më 24 Dhjetor 2014 një Rezolutë, ku angazhohet që t’i japë zgjidhje këtij shqetësimi.

Në kuadër të implementimit të Rezolutës së 24 Dhjetorit 2014, Kuvendi,  me vendimin Nr. 32, datë 19.2.2015, ka ngritur një Komision të Posaçëm Parlamentar, i cili ka si objekt të veprimtarisë së tij trajtimin ligjor të çështjes së individëve me rekorde kriminale, të cilët mbajnë një post publik ose kërkojnë të zgjidhen apo të emërohen në një të tillë. 

Deputeti propozues, duke vleresuar maksimalisht rendesine e dekriminalizimit si dhe duke e konsideruar të drejtë shqetësimin publik të ngritur mbi këtë fenomen, ka krijuar bindjen se procesi duhet të fillojë me zgjedhjet vendore të 21 Qershorit 2015. Për këtë arsye, propozon miratimin e disa rregullave ligjore me natyrë tranzitore, të cilat do të aplikohen vetëm në zgjedhjet për njësitë e qeverisjes vendore të 21 Qershorit 2015. Më tej, përcaktimi i zgjidhjes përfundimtare ligjore për adresimin e këtij fenomeni do të jetë objekt i punës në vijimësi të Komisionit të Posaçëm Parlamentar.

Ndryshimet e propozuara në Kodin Zgjedhor dhe që kanë natyrë tranzitore vetëm për zgjedhjet vendore të 21 Qershorit 2015, parashikojnë se është i ndaluar kandidimi për personat të cilët kanë rekorde kriminale, sepse janë dënuar me vendim gjyqësor të formës së prerë, brenda apo jashtë territorit të Republikës së Shqipërisë, për: a) kryerjen e një krimi të parashikuar nga nenet 73, 74, 75, 78/a, 79 shkronjat “ç”, 79/a, 79/b dhe 79/c, 109, 109/b, 110/a, 111, 128/b, 219, 220, 221, 230, 230/a, 230/b, 231, 232, 233, 234, 234/a, 234/b, 244, 245, 248, 259, 260, 278/a, 282/a, 283/a, 284/a, 287 i lidhur me kryerjen e një krimi të rëndë, 333, 333/a e 334 të Kodit Penal;b) kryerjen e një krimi për të cilin janë dënuar me jo më pak se 2 vjet burgim; apo c) për kryerjen me dashje të një krimi që nuk përfshihet nga gërmat "a"dhe "b" të kësaj pike dhe kur janë dënuar me burgim. Gjithashtu, me qëllim parandalimin e një ndikimi të mundshëm kriminal dhe bazuar në praktikën ndërkombëtare, nuk mund të kandidojnë e as mund të zgjidhen edhe personat për të cilët është në fuqi një urdhër kërkimi ndërkombëtar, brenda apo jashtë territorit të Shqipërisë. Në këtë rast, për sa kohë kemi një kufizim me ligj, është e arsyeshme, e justifikueshme dhe proporcionale të kufizohet e drejta e kandidimit, për shkak të një rrezikshmërie mjaft të lartë, për sa kohë zgjat kërkimi ndërkombëtar, pa cenuar aspak prezumimin e pafajësisë.

Projektligji trajton në mënyrë të detajuar edhe procedurën që do të ndiqet për verifikimin e të dhënave kriminale të kandidatëve, i cili do të realizohet nga Komisioni Qendror i Zgjedhjeve, duke u bazuar në vetëdeklarimin e kandidatit (me efekt ndëshkimin penal në rast të paraqitjes së të dhënave të rreme) si dhe në informacionet e përcjella në rrugë zyrtare nga institucionet përgjegjëse.

Kryerja e një vepre penale apo përfshirja serioze në një vepër të rëndë penale nga një funksionar i zgjedhur apo i emëruar, apo marrja e një dënimi penal, cenon në themel besimin publik mbi prirjen për bindjen ndaj ligjit nga drejtuesit e institucioneve shtetërore dhe për rrjedhojë cenon besimin mbi institucionet, si dhe bëhet premisë për cenimin e interesit publik. Në dukje, krijohet perceptimi se ndryshimi i propozuar kufizon të drejtën kushtetuese të shtetasve për t’u zgjedhur. Mirëpo, në analizë të nenit 17 të Kushtetutës, vlerësojmë se ky kufizim përmbush tërësisht kriteret kushtetuese për kufizimin e të drejtave të njeriut. Konkretisht, kufizimi vendoset me ligj; është proporcional; vendoset për mbrojtjen e interesit publik, nuk shuan plotësisht të drejtën e votës dhe është i kufizuar në kohë.




Miratimi i këtij projektligji konkretizon vullnetin e shprehur nga palët politike për të dekriminalizuar organet e zgjedhura, funksionet e emëruara dhe administratën publike në Shqipëri me rezolutën e 24 dhjetorit 2014. Gjithashtu, aplikimi i standardit të dekriminalizimit të funksioneve publike në zgjedhjet e 21 Qershorit 2015, është tregues i qartë i reflektimit nga ligjvënësi për shmangien e rasteve që persona me precedentë kriminalë, t’i ofrohen publikut si alternativë përfaqësimi në funksione të rëndësishme publike.

DEPUTETI PROPOZUES
Taulant BALLA





















